സിപിഎം മൂവാറ്റുപുഴ ഏരിയ സമ്മേളനം മൂന്നു മുതല് മൂവാറ്റുപുഴ: സിപിഎം മൂവാറ്റുപുഴ ഏരിയ സമ്മേളനം നവംബര് മൂന്നിനും നാലിനും മൂവാറ്റുപുഴ മേള ഓഡിറ്റോറിയത്തില് നടക്കുമെന്ന് ഏരിയ സെക്രട്ടറി എം.ആര്. പ്രഭാകരന് പത്ര സമ്മേളനത്തില് പറഞ്ഞു. മൂവാറ്റുപുഴ നഗരസഭയും, പായിപ്ര, ആയവന, കല്ലൂര്ക്കാട്, മഞ്ഞള്ളൂര്, ആവോലി, ആരക്കുഴ, മാറാടി, വാളകം പഞ്ചായത്തുകളും ഉള്കൊള്ളുന്നതാണ് ഏരിയ കമ്മറ്റിയുടെ പ്രവര്ത്തന മേഖല. ഇതിനോടകം ഏരിയ കമ്മറ്റിക്ക് കീഴിലുള്ള 165 ബ്രാഞ്ച് സമ്മേളനങ്ങളും 11 ലോക്കല് സമ്മേളനങ്ങളും പൂര്ത്തികരിച്ചു. കോവിഡ് മാനദണ്ഡം പാലിച്ച് സമ്മേളനം നടത്തുന്നതിനാല് പ്രകടനവും പൊതുസമ്മേളനവും ഒഴിവാക്കി പ്രതിനിധി സമ്മേളനം മാത്രമാണ് നടത്തുന്നത്. 140 പ്രതിനിധികളും 20 ഏരിയ കമ്മറ്റി അംഗങ്ങളും സമ്മേളനത്തില് പങ്കെടുക്കും. സമ്മേളനം സിപിഎം സംസ്ഥാന കമ്മിറ്റിയംഗം ഗോപി കോട്ടമുറിക്കല് ഉദ്ഘാടനം ചെയ്യും. ജില്ല സെക്രട്ടറി സി.എന്. മോഹനന്, ജില്ലാ സെക്രട്ടറിയേറ്റംഗങ്ങളായ ടി.കെ. മോഹനന്, പി.എം. ഇസ്മായില്, പി.ആര്. മുരളീധരന് എന്നിവര് സമ്മേളനത്തില് പങ്കെടുക്കും.